पिता ने इन्हें मंदिर को सौंप दिया था, 10 साल की उम्र तक स्कूल नहीं जा सके
Karnataka Congress Govt Formation Update; Follow Siddaramaiah Political And Personal Life Interesting Story Latest News On Dainik Bhaskar (दैनिक भास्कर). कर्नाटक में सिद्धारमैया नए मुख्यमंत्री के रूप में शपथ लेने जा रहे हैं। वे पहले भी 2013 से 2018 के बीच राज्य के मुख्यमंत्री रह चुके हैं। उनके यहां तक पहुंचने की कहानी संघर्ष भरी और रोचक है
75 साल के सिद्धारमैया कर्नाटक में नए मुख्यमंत्री के रूप में शपथ लेने जा रहे हैं। वे पहले भी 2013 से 2018 के बीच राज्य के मुख्यमंत्री रह चुके हैं। सिद्धारमैया के यहां तक पहुंचने की कहानी संघर्ष भरी और रोचक है। किसान परिवार में जन्मे सिद्धारमैया ने मैसूर विश्वविद्यालय से BSc और वकालत की पढ़ाई पूरी की।
कॉलेज के दिनों से ही बोलने की शैली के लिए प्रसिद्ध होने लगे थे। उनकी यही प्रतिभा देखकर वरिष्ठ वकील ननजुडा स्वामी ने उन्हें मैसूर तालुका से चुनाव लड़ने की सलाह दी और वे जीत गए। साल 1983 में भारतीय लोक दल पार्टी से पहला विधानसभा चुनाव लड़ा और विधायक बने। इस जीत ने सभी को चौंका दिया, क्योंकि उनकी कोई खास राजनीतिक पृष्ठभूमि नहीं थी और वे तब सिर्फ 36 साल के थे।
38 साल की उम्र में मंत्री बने
1985 में यानी सिर्फ 38 साल की उम्र में ही उन्हें मंत्री पद भी मिल गया। लेकिन 1989 में वे विधानसभा चुनाव हार गए। तेजी से वापसी करते हुए 1996 में जनता दल में रहते हुए उप मुख्यमंत्री बने। इसके बाद 2004 में JDS और कांग्रेस की सरकार में फिर उपमुख्यमंत्री रहे।
बाद में JDS प्रमुख एचडी देवगौड़ा से मतभेद हो गया तो उन्हें पार्टी से निकाल दिया गया। उन्होंने खुद की पार्टी बनाने के बारे में विचार किया, लेकिन 2008 में कांग्रेस में शामिल हो गए। 2013 से 2018 तक मुख्यमंत्री रहे। सिद्धारमैया ने राजनीतिक करिअर में विधानसभा के 12 चुनाव लड़े हैं, जिसमें से उनको 9 में जीत हासिल हुई है।
लोहिया के समाजवाद से प्रभावित
कई साल सिद्धारमैया ने एक जूनियर वकील के रूप में भी काम किया। छात्र जीवन में सिद्धारमैया डॉ. राम मनोहर लोहिया के समाजवाद से प्रभावित थे। राजनीतिक विरोधियों ने उन्हें नास्तिक भी कहा। जिस पर उन्हें खुद सफाई देनी पड़ी।
उन्होंने कहा मैं नास्तिक नहीं हूं। मैं धार्मिक परंपराओं और अनुष्ठानों के पालन में भरोसा करता हूं। मैं तिरुपति और माले महादेश्वर बेट्टा भी गया हूं। लेकिन मैं भगवान की तलाश में हिमालय नहीं जाता। मैं हर चीज को वैज्ञानिक और धार्मिक नजरिए से देखता हूं। कुछ लोग मुझे धर्म-विरोधी के रूप में पेश करते हैं। हमेशा पाप कर्मों में लिप्त रहने और त्रिवेणी संगम में पवित्र डुबकी लगाने से आपके पाप नहीं धुलेंगे।
पिता ने इन्हें मंदिर को सौंप दिया था
सिद्धारमैया किसान परिवार से आते हैं। उनके गांव की परंपरा है कि जो परिवार सिद्धरामेश्वर या शिव मंदिर के लिए जमीन की जुताई करता है उसे अपने एक बेटे को मंदिर के वीरा मक्कलू यानी बहादुर बच्चों के रूप में समर्पित करना पड़ता है।
इसलिए पिता ने सिद्धारमैया को मंदिर को सौंप दिया था। इसी वजह से सिद्धारमैया दस साल की उम्र तक स्कूल नहीं जा सके। हालांकि, उन्होंने मंदिर में रहकर दो साल तक लोककला सीखी। स्कूल में दाखिला पांचवीं कक्षा में हुआ। उनकी पत्नी का नाम पर्वथी सिद्धारमैया है। राकेश उनके बड़े बेटे थे, जिनकी मृत्यु 39 साल की उम्र में बेल्जियम में मल्टिपल ऑर्गन फेलियर के कारण हो गई थी। छोटे बेटे यतींद्र राजनीति में हैं।
बोम्मई के खिलाफ बयान और आरक्षण का फैसला
विवादों के चलते भी सिद्धारमैया खबरों में आ जाते हैं। उनकी सरकार ने 2018 के विधानसभा चुनावों से पहले लिंगायतों और वीरशैवों को धार्मिक अल्पसंख्यक का दर्जा देने की सिफारिश करने का विवादास्पद निर्णय लिया था। बाद में उनके इस कदम को ही उनकी पार्टी की विधानसभा चुनाव मे हार के कारणों में से एक माना गया।
वहीं भाजपा मुख्यमंत्री बासवराज बोम्मई के खिलाफ बयान ने विवाद खड़ा कर दिया था। उनका कहना था कुछ लिंगायत मुख्यमंत्री ने भ्रष्टाचार के चलते राज्य को हमेशा बर्बाद कर दिया है। जिस पर पलटवार करते हुए भाजपा के नेताओं ने पूरे लिंगायत समाज के अपमान की बात कही। इस पर भी उन्हें सफाई देना पड़ी थी।
कर्नाटक चुनाव से जुड़ी ये खबरें भी पढ़ें...
कर्नाटक में कांग्रेस ने सरकार बनाने का दावा पेश किया:कल शपथग्रहण, सिद्धारमैया CM और डीके डिप्टी CM बनेंगे
सिद्धारमैया और डीके शिवकुमार ने गुरुवार देर शाम राजभवन जाकर कर्नाटक में सरकार बनाने का दावा पेश किया। दोनों नेताओं ने कांग्रेस के डेलिगेशन के साथ राज्यपाल थावरचंद गहलोत से मुलाकात की। जिसके बाद राज्यपाल ने सिद्दारमैया और डीके शिवकुमार को शपथ लेने के लिए बुलाया। शपथग्रहण समारोह कल दोपहर 12.30 बजे बेंगलुरु के कांतीरवा स्टेडियम में होगा। पढ़ें पूरी खबर..